Με σταθερούς ρυθμούς συνεχίζει να αυξάνεται ο παγκόσμιος πλούτος, αλλά και να διευρύνεται η παγκόσμια μεσαία τάξη. Και ενώ στις αναδυόμενες η ψαλίδα των ανισοτήτων αρχίζει να κλείνει, σε χώρες, που παραδοσιακά είχαν να επιδείξουν θετικές επιδόσεις σε αυτό το μέτωπο, όπως οι σκανδιναβικές οικονομίες και η Γερμανία, οι ανισότητες διευρύνονται. Αυτά προκύπτουν από την έκθεση της Allianz για τον παγκόσμιο πλούτο, στην οποία επισημαίνεται ότι το 2017 και τα ελληνικά νοκοκυριά είδαν τον πλούτο τους να ενισχύεται, ύστερα μία δεκαετία συρρίκνωσης.

Η εικόνα στη χώρα μας

Η Ελλάδα καταλαμβάνει την 28η θέση στον κατάλογο των πλουσιότερων χωρών, με κατά κεφαλήν καθαρό χρηματοοικονομικό πλούτο ύψους 14.000 ευρώ. Βρίσκεται δηλαδή επτά θέσεις χαμηλότερα σε σχέση με το 2000.

Πέρυσι ο πλούτος των ελληνικών νοικοκυριών αυξήθηκε κατά 5,8%, χάρη στα χρεόγραφα, η αξία των οποίων έκανε άλμα άνω του 30%. Παράλληλα μειώθηκε κατά 3,7%, για έβδομη χρονιά, το χρέος των νοικοκυριών. Τα καθαρά χρηματοοικνομικά περιουσιακά στοιχεία ήταν ενισχυμένα κατά 14%- επίδοση που είναι η καλύτερη στην Ευρώπη. Κόντρα στο διεθνές ρεύμα, πάντως, τα ελληνικά νοικοκυριά δεν αποταμιεύουν.

Η περσινή ανάκαμψη, ωστόσο, έρχεται ύστερα από μία παρατεταμένη περίοδο ύφεσης. Την τελευταία δεκαετία τα καθαρά χρηματοοικονομικά περιουσιακά στοιχεία των ελληνικών νοικοκυριών είδαν την αξία τους να συρρικνώνεται κατά 29%. Πρόκειται για τη μεγαλύτερη καταστροφή πλούτου στη γηραιά ήπειρο, όπως επισημαίνει η Allianz.

Η παγκόσμια μεσαία τάξη

Ο χρηματοοικονομικός πλούτος των νοικοκυριών παγκοσμίως αυξήθηκε κατά 7,7% στα 168 τρισ. ευρώ. «Η χρονιά που πέρασε ήταν πολύ καλή για τους αποταμιευτές» σχολίασε o Mίχαελ Χάιζε, επικεφαλής οικονομολόγος της Allianz.

Ένας στους επτά ανθρώπους παγκοσμίως, δηλαδή 1,1 δισεκατομμύριο πολίτες, ανήκουν πλέον στην μεσαία τάξη, όπως προκύπτει από την έρευνα του γερμανικού ασφαλιστικού κολοσσού. Το 2000 η μεσαία τάξη αριθμούσε 500.000 πολίτες. Τη μεγαλύτερη συμβολή σε αυτή την εξέλιξη έχει η Κίνα. Ωστόσο αξιοσημείωτο είναι το γεγονός ότι πέρυσι οι ΗΠΑ υποσκέλισαν τον ασιατικό δράκο σε όρους απόλυτης ανάπτυξης πλούτου. Η μεγαλύτερη οικονομία του πλούτου συνέβαλε κατά 44% στην αύξηση του παγκόσμιου πλούτου των νοικοκυριών, ενώ η συμβολή της Κίνας στο ρυθμό ανάπτυξης του πλούτου περιορίστηκε στο 25%.

Η στροφή στις μετοχές και τα ομόλογα

Για αρκετά χρόνια μετά την παγκόσμια χρηματοπιστωτική κρίση, οι αποταμιευτές απέφευγαν τις μετοχές και τα επενδυτικά funds. Το 2017, ωστόσο, τα χρεόγραφα (securities), δηλαδή μετοχές και ομόλογα, εξασφάλισαν τεράστιες εισροές, με το μερίδιό τους να ανέρχεται κοντά στο 20% των φρέσκων κεφαλαίων, ήταν δηλαδή υψηλότερο ακόμη και από τα προ κρίσεως επίπεδα. Τα χρεόγραφα είδαν την αξία τους να αυξάνεται κατά 12,2% πέρυσι καλύπτοντας το 42% του συνόλου των νέων αποταμιεύσεων στα τέλη του έτους. Στη δεύτερη θέση οι ασφάλειες και οι συντάξεις, με αύξηση 5,2% και μερίδιο 29%.

Το μερίδιο των τραπεζικών καταθέσεων περιορίστηκε έτσι στο 42% από 63% μία χρονιά νωρίτερα. Σε απόλυτους όρους αυτό μεταφράζεται σε πτώση 390 δισ. ευρώ.

naftemporiki.gr